Zuma nie in hof weens 'mediese noodgeval' | Maroela Media
Zuma nie in hof weens 'mediese noodgeval'
Oudpres. Jacob Zuma. (Foto: PHILL MAGAKOE/AFP)
Jacob Zuma kon Maandag weer daarin slaag om sy en die Franse wapenvervaardiger Thales se verhoor uitgestel te kry.
Die oudpresident was egter weens sy gesondheid nie teenwoordig toe die saak vanmiddag vir die soveelste keer in die Pietermaritzburgse hooggeregshof in KwaZulu-Natal uitgestel is nie.
"Daar was 'n mediese noodgeval wat die afgelope paar uur plaasgevind het," het sy prokureur Dali Mpofu vanoggend aan regter Piet Koen gesê. Mpofu het egter geen verdere besonderhede oor dié noodgeval verskaf nie.
Die verhoor sal nou op 17 Mei voortgesit word hangende 'n beslissing deur die appèlhof oor Zuma se heroorwegingsaansoek. Dié aansoek hou verband met Zuma se aandrang dat adv. Billy Downer as hoofaanklaer in die korrupsiesaak verwyder moet word.
Zuma, wat Dinsdag sy 80ste verjaardag vier, en die Franse wapenvervaardiger Thales staan tereg op aanklag van onder meer bedrog, korrupsie en rampokkery. Zuma word ook daarvan beskuldig dat hy omkoopgeld van Thales ontvang het.
Zuma het Downer aanvanklik van vooroordeel beskuldig en 'n aansoek gebring om hom as aanklaer in die korrupsiesaak te laat verwyder. Koen het egter dié aansoek in Oktober verlede jaar van die hand gewys en bevind Zuma se bewering is grootliks bespiegelend en ten beste gegrond op ontoelaatbare hoorsêgetuienis.
Koen het later ook Zuma se aansoek om verlof tot appèl teen dié uitspraak van die hand gewys wat die oudpresident genoop het om die appèlhof te nader.
Die oudpresident se regspan het verlede maand 'n petisie by die appèlhof ingedien teen Koen se aanvanklike uitspraak, Koen se weiering van die appèlaansoek en sy weiering van die aansoek om nuwe bewyse in die saak aan te bied.
Zuma en Thales pleit onskuldig op die aanklagte teen hulle in 'n saak wat al langer as 20 jaar sloer.
In die nuus Jacob Zuma Thales
Boucher voel druk van naderende verhoor
'Dink weer oor navorsing wat ivermektien afmaak' – kenner
Laaaankal tyd gewees vir hierdie rot om te krepeer in die tronk. SKANDE REGSTELSEL…..SKANDE !!!! SKANDE ANC…SKANDE !!!
Kan mens die vermeteledheid glo? Hy het mos aangedring op sy "day in court", waarvoor hol sy edele nou weg? Ten minste is sy ouderdom Dinsdag nou amptelik meer as sy IK.
Wat het geword van die NVG se plan om Zuma onafhanklik medies te laat ondersoek?
Ek dink hy het gietergat agv senuweeagtigheid om dalk tronk toe te moet gaan.
Kan Maroela Media nie vir ons duidelikheid gee oor wie Zuma se regskoste betaal nie Dali Mpofu is seker een van die duurste prokereurs en raak skatryk uit die Zuma saak Verteenwoordig Mpofu Thales ook of het die wapenvervaardiger sy eie prokereur